ועדת הכספים, כנסת 17, פרוטוקול מספר 320, 2007-02-21 10:00

יעקב ליצמן: אני פותח את ישיבת ועדת הכספים.

יעקב ליצמן: על סדר היום הצעה לסדר היום (דין מהיר) של חברי הכנסת שלי יחימוביץ וראובן ריבלין בנושא גמלאי התעשייה הצבאית שלא מקבלים פנסיה.

יעקב ליצמן: אני מבקש לשמוע את תשובת האוצר.

ליאת ניקריטין: התשובה שלנו לא שונה מהתשובה שניתנה אתמול.

ליאת ניקריטין: החזר ההלוואה הוא בגין ההסכמים שהחברה חתמה עליהם.

ליאת ניקריטין: כאמור, כרגע אין שינוי בהחלטת האוצר.

יעקב ליצמן: אם כן, ביום שני בשעה 10:00 תגיעו לכאן שוב ואני מבקש שיגיע גם אסף.

שלי יחימוביץ': אדוני היושב-ראש, אני מתנצלת, לא הייתי כאן מראשית הישיבה כי אני בדיוני הדחת הנשיא ואסור לנו להיעדר.

שלי יחימוביץ': אני אשמח מאוד אם יהיה כלל שיחייב אותי לשבת אך ורק בוועדת הכספים, כי זה יקל עליי מאוד וזה המקום המועדף עליי.

שלי יחימוביץ': אני גם אוהבת את אופן הניהול שבו מנוהלות הישיבות על-ידי היושב-ראש.

שלי יחימוביץ': אדוני היושב-ראש, אני חושבת שעושים מאתנו צחוק.

שלי יחימוביץ': אני בטוחה שליאת ניקריטין עובדת מסורה, אינטליגנטית ומוצלחת והיא אף תגיע רחוק בסולם הדרגות באוצר, אבל היא עובדת זוטרה באוצר ולשלוח אותה לכאן כל בוקר כדי להשיב לנו בשלילה ולצפצף עלינו צפצוף אחד ארוך, יש בזה משום זלזול בוועדה.

שלי יחימוביץ': אני מציעה שעד שלא נקבל תשובה מספקת, ויתכבד ויבוא גם קובי הבר וגם החשב הכללי או לפחות סגניהם, עד אז אני מציעה שלא נאשר העברות תקציביות.

שלי יחימוביץ': אם האוצר מזלזל בנו, נראה לו אנחנו מה יכולים אנחנו לעשות בתמורה.

שלי יחימוביץ': מדובר בגורלם של עובדים, של פנסיונרים, ואני מרגישה תחושת זלזול גדולה באוויר ואני מאוד לא אוהבת את זה.

יעקב ליצמן: גם אני מרגיש שיש כאן זלזול, אבל כל זמן שלא עברנו את כל התהליך, לא נטיל סנקציות.

יעקב ליצמן: את יודעת שאנחנו יודעים איך להטיל סנקציות.

יעקב ליצמן: אני אמצה את הדיון עד תומו ואני אזמין שוב את אסף ליום שני.

יעקב ליצמן: אם זה לא יעזור – כנראה לא אהיה ביום שני – יגיע לכאן הראל בלינדה.

יעקב ליצמן: אני מניח שהם יבינו שועדת הכספים מתכוננת לעשות סדר ובדק בית בנושאים האלו.

ליאת ניקריטין: בהתייחס לדבריה של חברת הכנסת שלי יחימוביץ, אני יכולה לומר שהעמדה הזו היא עמדה שנקבעה על-ידי הדרגים מעליי.

יעקב ליצמן: לא חשבתי אחרת.

יעקב ליצמן: תתפלאי לשמוע שהגורמים מעליך, כאשר הם באים לכאן, כאן הם מדברים אחרת.

יעקב ליצמן: לכן שולחים לוועדה נציגים, אבל אחר כך, כאשר הם באים לכאן, תתפלאי לשמוע שנושאים מסוימים שלא יכולנו לגמור קודם לבואם, גמרנו אותם עם בואם.

יעקב ליצמן: אני מבין שהתשובה שניתנה היא על דעת קובי הבר והראל בלינדה.

יעקב ליצמן: הנושא הזה לא ירד מסדר יום הוועדה.

יעקב ליצמן: אם זה מצריך דיון יום יומי, כך יהיה.

חיים אורון: לעניין העברות תקציביות, כמובן שאני מצטרף לדעתה של שלי יחימוביץ, בעיקר שאני מצביע נגד כי אני באופוזיציה, אם מישהו שכח.

חיים אורון: אם האופוזיציה תפסיק לעבוד עם הממשלה, לממשלה לא יהיה כאן רוב.

חיים אורון: אני חושב שהבעיה היא לא עם ליאת ואפילו לא עם אסף, ואני לא בטוח שהיא עם הראל.

חיים אורון: החלק הקשה בסיפור הזה הוא שהאוצר מתנהל בדיוק כמו צ'יץ.

חיים אורון: הוא לוחץ בנקודה הכי רגישה, כפי שהיה בבתי התמחוי.

חיים אורון: הוא לוחץ במקום שבו זה מגיע לגמלאים כי הוא מתכוון לכופף את המאבק העקרוני והגמלאים משמשים בני ערובה.

חיים אורון: אני חושב שאנחנו לא יכולים לקבל את העניין, לא ברשויות המקומיות ולא בתעשייה הצבאית, שעובדים העובדים את יום עבודתם – לא חשוב אם אלה גמלאים שעבדו אותו קודם – הם כלי משחק שבאמצעותו לוחצים כדי לעשות דברים שלא שייכים בכלל לעובדים.

חיים אורון: העובדים לא הלכו לשביתה, וגם בשביתה לא מקפיאים שכר.

חיים אורון: לכן כל סיפור השכר והפנסיה לא יכול להיות חלק מהעניין.

חיים אורון: ניסינו פעם לחוקק חוק, אבל לא הצלחנו, אבל הם פועלים כאילו אפשר לאכוף את העניין הזה.

חיים אורון: בשאלה העקרונית הזאת זה מוכרח להיפסק כי אחרת כל חודש זה יבוא לכאן שוב.

זוהר ינון: לצד הדברים החשובים שנאמרו כאן בנוגע לעובדים, צריך לזכור שיש שורה ארוכה של התחייבויות לספקים וללקוחות.

יעקב ליצמן: הדברים נאמרו.

יעקב ליצמן: אנחנו ביקשנו לקבל את תשובת האוצר לגבי הדחייה בשנה אחת.

יעקב ליצמן: אני מבקש להודיע לאסף שביום שני ב-10:00 יגיע לישיבת הוועדה.

יצחק יהודה: אדוני היושב-ראש, בקשה.

יצחק יהודה: אני נמצא כאן כבר במשך שלוש ישיבות ואני רוצה לומר שהצורה בה אתה מנהל את הישיבות היא מעוררת כבוד.

יצחק יהודה: אני מאוד מבקש שאתה תנהל גם את הישיבה הבאה.

יעקב ליצמן: אני יוצא לחוץ לארץ עד יום שני אחר הצהרים.

יעקב ליצמן: לכן אני לא יכול להבטיח שאהיה כאן בישיבה ביום שני, אבל אני לא מציע לדחות את הישיבה.

יעקב ליצמן: מי שינהל את הוועדה יודע בדיוק מה אנחנו רוצים ואין כאן מצב שאחד אומר כך והשני אומר אחרת אלא כולנו בסך הכול אומרים את אותם הדברים.

יעקב ליצמן: אני בטוח שביום שני תשובת האוצר לא תהיה שונה מאשר ניתנה עד כה.